**NÁRODNÁ RADA SLOVENSKEJ REPUBLIKY**

**IV. volebné obdobie**

Číslo: 1422/2008

**724a**

### **S p o l o č n á s p r á v a**

výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov **(tlač 724) -druhé čítanie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Výbor Národnej rady Slovenskej republiky pre obranu a bezpečnosť ako gestorský výbor k návrhu zákona podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

Národná rada Slovenskej republiky uznesením č. 965 z 10. septembra 2008 pridelila vládny návrh zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov **(tlač 724)** na prerokovanie týmto výborom:

Ústavnoprávnemu výboru Národnej rady Slovenskej republiky

Výboru Národnej rady Slovenskej republiky pre financie, rozpočet a menu

Výboru Národnej rady Slovenskej republiky pre ľudské práva, národnosti a postavenie žien a

Výboru Národnej rady Slovenskej republiky pre obranu a bezpečnosť ako gestorskému.

Výbory prerokovali predmetný návrh zákona v stanovenej lehote.

**II.**

Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov).

**III.**

Výbory Národnej rady Slovenskej republiky, ktoré rokovali o uvedenom vládnom návrhu zákona, súhlasili s vládnym návrhom zákona a odporučili Národnej rade Slovenskej republiky návrh zákona schváliť s týmito pripomienkami:

1. K čl. I  11. bod (§ 18)

V 11. bode v navrhovanom § 18 ods. 9  prvej vete za slová „preukáže“ sa vkladajú slová „podľa osobitného predpisu“.

Ide o legislatívnu úpravu. Preukazovanie príslušnosti k SIS a Vojenskému spravodajstvu upravujú osobitné predpisy.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre financie, rozpočet a menu

Výbor Národnej rady Slovenskej republiky pre ľudské práva, národnosti a postavenie žien a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 18. bod (§ 27)

V čl. I sa 18. bod vypúšťa.

Vypustenie písmena c) sa navrhuje pre jeho nadbytočnosť. Navrhované oprávnenie policajta, prikázať každému, aby na nevyhnutne potrebný čas opustil určené miesto, je obsiahnuté už v platnom ustanovení § 27 písm. a), podľa ktorého je policajt oprávnený každému prikázať, aby v nevyhnutne potrebnom čase sa na určenom čase nezdržiaval.

Výbor Národnej rady Slovenskej republiky pre financie, rozpočet a menu

Výbor Národnej rady Slovenskej republiky pre ľudské práva, národnosti a postavenie žien a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. I 19. bod (§ 27a)

V čl. I v navrhovanom § 27a odseky 3 a 5 znejú:

„(3) Policajt vyhotoví potvrdenie o vykázaní zo spoločného obydlia, ktoré odovzdá vykázanej osobe a ohrozenej osobe. V potvrdení o vykázaní zo spoločného obydlia policajt uvedie a meno, priezvisko, dátum narodenia vykázanej osoby a ohrozenej osoby, priestor, na ktorý sa vykázanie zo spoločného obydlia vzťahuje a čas, kedy policajt osobu zo spoločného obydlia vykázal. Súčasne s vydaním potvrdenia o vykázaní, vykázaná osoba oznámi policajtovi adresu a prípadne telefónne číslo, na ktorom bude zastihnuteľná počas trvania účinkov vykázania, až do vydania rozhodnutia súdu o predbežnom opatrení11bg). Telefónne číslo poskytne prípadne policajtovi tiež ohrozená osoba. Ak vykázaná osoba alebo ohrozená osoba odmietne potvrdenie o vykázaní zo spoločného obydlia prevziať, policajt túto skutočnosť uvedie v úradnom zázname.“

„(5) Policajt vyzve vykázanú osobu na vydanie kľúčov od spoločného obydlia, poučí ju o následkoch neuposlúchnutia tejto výzvy11bf) a súčasne vykázanej osobe umožní vziať si zo spoločného obydlia veci slúžiace výlučne jej osobným potrebám, osobné cennosti a dokumenty a prípadne v lehote do 24 hodín od oznámenia vykázania zo spoločného obydlia aj ďalšie osobné veci a veci nevyhnutné pre jej podnikanie alebo výkon povolania. Policajt vykázanej osobe poskytne informácie o možnostiach ubytovania a písomné poučenie o ďalšom postupe a následkoch nedostavenia sa na súdne pojednávanie o predbežnom opatrení, vrátane spôsobu predvolávania na súdne pojednávanie a spôsobe doručenia súdneho rozhodnutia11bi). Písomné poučenie poskytne policajt tiež ohrozenej osobe.“

Poznámka pod čiarou k odkazu 11bi) znie:

„11bi) § 75b Občianskeho súdneho poriadku“.

Uvedená zmena sa dotýka nového § 75b Občianskeho súdneho poriadku a prináša viacero poučovacích povinností pre policajta, ktorý rozhoduje na mieste o vykázaní. Je potrebné dosiahnuť plnú informovanosť tak vykázanej osoby, ako i osoby na ochranu, ktorej je takéto vykázanie nariadené. Tým sa dosiahne, že v prípadnom súdnom konaní o nariadení predbežného opatrenia bude súd mať preukázané, že neboli poškodené práva ani jedného z účastníkov.

Výbor Národnej rady Slovenskej republiky pre financie, rozpočet a menu

**Gestorský výbor odporúča schváliť**

1. K čl. I 43. bod (§73)

V navrhovanom § 73 ods. 3 sa slová „útvary Policajného zboru zabezpečujú“ nahrádzajú slovami „útvar Policajného zboru zabezpečuje“.

Ide o legislatívnu úpravu.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre financie, rozpočet a menu

Výbor Národnej rady Slovenskej republiky pre ľudské práva, národnosti a postavenie žien a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. II

V článku II sa za bod 1 vkladá nový bod 2, ktorý znie:

„2. Za § 75a sa vkladá § 75b, ktorý znie:

„§ 75b

1. Ak sa súdu nepodarilo predvolať účastníka, ktorého príslušný policajný orgán vykázal zo spoločného obydlia podľa osobitného predpisu6a) alebo v prospech, ktorého bolo takéto opatrenie vydané ani prostredníctvom príslušného útvaru policajného zboru, súd zverejní predvolanie na úradnej tabuli súdu a deň zverejnenia sa považuje za deň doručenia predvolania.
2. Ak sa napriek poučeniu príslušného policajného orgánu o spôsobe doručovania a o následkoch nedostavenia sa na pojednávanie, niektorý z účastníkov na pojednávanie neustanoví, súd rozhodne v jeho neprospech bez zisťovania dôvodov na vykázanie zo spoločného obydlia. Súd návrh na vydanie predbežného opatrenia zamietne, ak sa ani jeden z účastníkov neustanoví na pojednávanie.
3. Ak sa vráti zásielka obsahujúca rozhodnutie o návrhu na vydanie predbežného opatrenia z adresy, ktorú uviedol účastník vykázaný zo spoločného obydlia, súd vyvesí rozhodnutie na úradnej tabuli súdu.
4. Lehota na prípravu pojednávania podľa § 115 ods. 2 sa nepoužije.“.

Poznámka pod čiarou k odkazu 6a znie:

„6a) § 27a zákona Národnej rady Slovenskej republiky č. 171/1993 Z. z. o Policajnom zbore v znení neskorších predpisov.“.

Nasledujúce body sa prečíslujú.

Rozhodnutie, aj keď iba o predbežnom opatrení predstavuje veľmi vážny zásah do života vykázanej osoby. Je treba umožniť sudcom, aby mali možnosť výsluchu obidvoch účastníkov. K tomu je potrebné vytvoriť nevyhnutý a pružnejší proces predvolávania, rozhodovania a doručovania rozhodnutia. Inak nie je možné zabezpečiť rozhodovanie do 48 hodín vrátane víkendov. Na práva účastníkov sa pamätá stále v poučení a kedykoľvek si môžu na súde prečítať oznamy na úradnej tabuly. Doručovanie cestou Policajného zboru a oznamovanie na úradnej tabuli súdu sú procesné prostriedky, ktoré už Občiansky súdny poriadok pozná, vrátane telefonického predvolávania. Len ich je nevyhnutné prispôsobiť navrhovanej právnej úprave o ochrane pred domácim násilím.

Výbor Národnej rady Slovenskej republiky pre financie, rozpočet a menu

**Gestorský výbor odporúča schváliť**

1. K čl. IV

V čl. IV úvodná veta 1. bodu znie „§ 38 vrátane nadpisu znie: “,označenie „§ 38a“ sa nahrádza označením „§ 38“. Zároveň pred navrhovaný § 38b“ sa vkladá nová úvodná veta ktorá znie „2. Za § 38 sa vkladá § 38a, ktorý vrátane nadpisu znie“, pritom označenie „§ 38b“ sa nahrádza označením „§ 38a“. Doterajší 2. bod sa označuje ako 3. bod.

Ide o legislatívnu úpravu. Zákon, ktorým sa mení a dopĺňa zákon č. 124/1992 Z. z. o vojenskej polícii, schválený Národnou radou Slovenskej republiky 18. septembra 2008 vypustil § 38.

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre financie, rozpočet a menu

Výbor Národnej rady Slovenskej republiky pre ľudské práva, národnosti a postavenie žien a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. VII

V čl. VII vložiť nový bod 1, ktorý znie:

„1. § 19 vrátane nadpisu znie:

**„§ 19  
Služobná rovnošata**

(1) Služobná rovnošata je služobný odev, ktorý má špecifické znaky vyjadrujúce príslušnosť k Policajnému zboru.

(2) Policajt vykonáva štátnu službu spravidla v služobnej rovnošate.

(3) Na služobnej rovnošate nosí policajt štátny znak Slovenskej republiky.

(4) Prezident Policajného zboru, generálny riaditeľ Zboru väzenskej a justičnej stráže alebo generálny riaditeľ Železničnej polície môže policajtovi alebo bývalému policajtovi, ktorý spĺňa podmienky na výsluhový dôchodok, na jeho písomnú žiadosť povoliť nosenie služobnej rovnošaty po skončení služobného pomeru.

(5) Podrobnosti o služobnej rovnošate a jej vyobrazenie ustanoví všeobecne záväzný právny predpis, ktorý vydá ministerstvo.

(6) Ustanovenia odsekov 1 až 5 sa nevzťahujú na Národný bezpečnostný úrad a na Slovenskú informačnú službu.“.

Ostatné body následne prečíslovať.

V záujme právnej istoty v súvislosti so zákazom používať služobnú rovnošatu alebo odev, ktorý by bol s ňou zameniteľný, sa navrhuje všeobecne záväzným právnym predpisom ustanoviť vyobrazenie a podrobnosti o služobnej rovnošate. Zároveň sa tým reaguje aj na stanovisko úseku legislatívy a aproximácie práva Kancelárie NR SR.

Výbor Národnej rady Slovenskej republiky pre financie, rozpočet a menu

**Gestorský výbor odporúča schváliť**

1. K čl. X

V uvádzacej vete sa slová „sa vypúšťa slovo“ nahrádzajú slovami „sa na konci vypúšťa slovo“.

Ide o legislatívnu úpravu. V ustanovení § 348 ods. 1 písm. f) sa slovo „alebo“ vyskytuje dvakrát, pričom vypustenie slova „alebo“ súvisí len s vložením nového písmena g).

Ústavnoprávny výbor Národnej rady Slovenskej republiky

Výbor Národnej rady Slovenskej republiky pre financie, rozpočet a menu

Výbor Národnej rady Slovenskej republiky pre ľudské práva, národnosti a postavenie žien a

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. XI 3. bod

V čl. XI bode 3 vypustiť slová „a 4“.

Ide o legislatívno-technickú úpravu v nadväznosti na znenie bodu 2.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

1. K čl. XI

V čl. XI za bod 3 vložiť nový bod 4, ktorý znie:

„4. V § 85 ods. 4 sa za slovo „vykonal“ vkladá čiarka a slová „ktorému bola odovzdaná zaistená osoba podľa osobitného predpisu“ a za slová „do 48 hodín od jej zadržania“ sa vkladá čiarka a slová „od jej zaistenia podľa osobitného predpisu“.

Ostatné body následne prečíslovať.

V nadväznosti na navrhovanú zmenu vo vládnom návrhu zákona je potrebné upraviť aj dobu zadržania v prípade, že bola odovzdaná osoba, ktorá bola zaistená podľa osobitného predpisu.

Výbor Národnej rady Slovenskej republiky pre obranu a bezpečnosť

**Gestorský výbor odporúča schváliť**

Gestorský výbor odporúča o pozmeňujúcich a doplňujúcich návrhoch hlasovať takto:

O bodoch  **1 až 10** hlasovať spoločne, a tieto **schváliť**.

**IV.**

Gestorský výbor na základe stanovísk výborov k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov **(tlač 724)** vyjadrených v ich uzneseniach uvedených pod bodom **III.** tejto správy a v stanoviskách poslancov vyjadrených v rozprave k tomuto návrhu zákona v súlade s § 79 ods. 4 a § 83 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov

**odporúča**

Národnej rade Slovenskej republiky predmetný vládny návrh zákona  **schváliť** v znení schválených pozmeňujúcich a doplňujúcich návrhov uvedených v tejto správe.

**Spoločná správa** výborov Národnej rady Slovenskej republiky k vládnemu návrhu zákona, ktorým sa mení a dopĺňa zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov a o zmene a doplnení niektorých zákonov **(tlač 724)** v druhom čítaní **bola schválená uznesením Výboru Národnej rady Slovenskej republiky pre obranu a bezpečnosť č. 203 na svojej 45. schôdzi.**

V Bratislave 21. októbra 2008

## Rudolf PUČÍK v. r.

predseda výboru